
A magyar és cseh munkaerőpiac összehasonlítása

Dolgozatomban két ország, Magyarország és a Cseh Köztársaság munkaerőpiacát hasonlítom össze a rendszerváltástól napjainkig. A téma aktualitását az adja, hogy hazánkban az alacsony foglalkoztatási és aktivitási ráta a rendszerváltás időszakától kezdve egy általános probléma, mely még a mai napig nem oldódott meg. A Cseh Köztársaság egy pozitív példa a munkaerő-piaci mutatóit tekintve. Azért ezt az országot választottam, mert gazdasági szerkezete és fejlettségi szintje hasonlít Magyarországéhoz, emellett pedig mind a cseheknek, mind a magyaroknak szembe kellett nézniük a rendszerváltás során felmerülő nehézségekkel. Kutatásom célja annak felderítése, hogy miért jobbak a munkaerő-piaci mutatók a Cseh Köztársaságban, mint hazánkban, illetve, hogy a feketegazdaság kialakulása mennyiben befolyásolja a két ország termelékenységét.
Hipotézisvizsgálatom során először a két ország termelési szerkezete és termelékenysége közötti hasonlóságot vizsgálom. Másodszor azt mutatom be, hogy hazánkban a feketegazdaság mérete nagyobb, mint a Cseh Köztársaságban. Ezt egy önálló módszertan alapján, a termelékenységbeli különbségekkel magyarázom.
Dolgozatomban összehasonlítom a két országban a társadalmi hozzájárulások mértékét, valamint azt, hogy 2003 és 2009 között mely munkaerő-piaci politikai eszközökre költött a legtöbbet, hiszen ezek is befolyásolhatják a feketegazdaság fejlődését.
Zárásként összegzem a következtetéseket és javaslatokat fogalmazok meg arra vonatkozóan, hogy Magyarország hogyan tudná javítani munkaerő-piaci mutatóit és csökkenteni a rejtett gazdaság méretét.



